SKRIFTLIG FORESPØRGSEL E-2896/01

af Laura González Álvarez (GUE/NGL) til Kommissionen

(22. oktober 2001)

Om: Jernbanesidespor til havnen i Marín (Pontevedra, Spanien)

Lourizan sogn, der hører ind under Pontevedra kommune (4 000 indbyggere), har i de seneste år haft forskellige problemer inde på livet, som i alvorlig grad har indvirket på borgernes livskvalitet (dårligt fungerende rensningsanlæg, fortsat udvidelse af havnen i Pontevedra-Marín, gener fra en klorfabrik tæt på bymæssig bebyggelse).

Der er nu ved at blive anlagt et jernbanesidespor til havnen i Marín, som skærer den offentlige Placeres-plads og de omgivende boligkvarterer midt over og nødvendiggør konstruktionen af en overførsel til motortrafikvejen, en enorm betonklods, som spærrer pladsen af mod nord og adskiller den fysisk fra resten af byen.

800 elever fra en nærliggende skole skal dagligt krydse sporet.

Når jernbanelinjen en dag tages i brug, vil den udgøre en del af en stærkt befærdet strækning, og det er derfor absolut nødvendigt, at der foretages en miljøindvirkningsvurdering (VVM), hvilket ikke er sket, og høring af offentligheden, hvilket heller ikke er sket.

Hvilke skridt vil Kommissionen på denne baggrund tage for at sikre, at fællesskabslovgivningen på miljøområdet overholdes, og særlig direktiv 97/11/EF(1) om ændring af direktiv 85/337/EØF(2) om vurdering af visse offentlige og private projekters indvirkning på miljøet, og direktiv 90/313/EØF(3) om fri adgang til miljøoplysninger?

(1) EFT L 73 af 14.3.1997, s. 5.

(2) EFT L 175 af 5.7.1985, s. 40.

(3) EFT L 158 af 23.6.1990, s. 56.

Svar afgivet på Kommissionens vegne af Margot Wallström

(5. december 2001)

Artikel 4, stk. 2, i Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1), som ændret ved Rådets direktiv 97/11/EF af 3. marts 1997(2), foreskriver, at medlemsstaterne på grundlag af en undersøgelse i hvert enkelt tilfælde eller en række grænseværdier eller kriterier eller på grundlag af begge de nævnte procedurer skal afgøre, om projekter, der er omhandlet i bilag II, kan få en betydelig indvirkning på miljøet og dermed skal gøres til genstand for en VVM-vurdering i henhold til direktivets artikel 5-10. Ved bestemmelsen af, hvilke projekter i bilag II der kræver en VVM-vurdering, skal medlemsstaterne tage hensyn til kriterierne i bilag III til direktivet. Beslutningen herom skal stilles til rådighed for offentligheden.

Anlæggelsen af andre jernbanelinjer end dem, der er bestemt til fjerntrafik, er omhandlet i bilag II, pkt. 10 c), til direktiv 85/337/EØF, som ændret ved direktiv 97/11/EF, i dettes spanske udgave. Forudsat at jernbanetrafikken mellem bysamfundet Lourizan og havnen i Marín får tilslutning til en fjerntrafikforbindelse, kan man ligeledes anse den for at være en udvidelse af en fjerntrafikforbindelse, som omhandlet i bilag II, pkt. 13, til direktivet.

På grundlag af de oplysninger, det ærede medlem har anført, kan Kommissionen ikke fastslå, om de spanske myndigheder helt og fuldt har overholdt deres forpligtelser i medfør af direktiv 85/337/EØF, som ændret ved direktiv 97/11/EF. Derfor vil Kommissionen nu rette henvendelse til de spanske myndigheder med anmodning om yderligere detaljer.

Såfremt resultatet af denne henvendelse skulle munde ud i den konklusion, at de spanske myndigheder ikke har overholdt direktiv 85/337/EØF, som ændret ved direktiv 97/11/EF, vil Kommissionen meget vel kunne indlede en overtrædelsesprocedure i medfør af EF-traktatens artikel 226 (tidl. artikel 169).

I henhold til artikel 3 i Rådets direktiv 90/313/EØF af 7. juni 1990 om fri adgang til miljøoplysninger(3) skal medlemsstaternes myndigheder stille miljøoplysninger til rådighed for enhver fysisk eller juridisk person på dennes anmodning, og uden at vedkommende skal godtgøre nogen interesse deri.

I stk. 4 i den pågældende artikel er det nærmere præciseret, at de offentlige myndigheder skal give en person, der anmoder om oplysninger, svar så hurtigt som muligt og senest inden to måneder. Afslås udleveringen af de ønskede oplysninger, skal dette begrundes med en af de undtagelser, der er fastsat i artikel 3, stk. 2 og 3.

I artikel 4 i Rådets direktiv 90/313/EØF er det endvidere fastsat, at en person, som finder, at hans anmodning om oplysninger uden rimelig grund er blevet afslået eller ladet upåagtet eller er blevet utilstrækkeligt besvaret af en myndighed, kan anmode om retlig eller administrativ prøvelse af afgørelsen i overensstemmelse med den pågældende medlemsstats retsorden.

De forhold alene, som det ærede medlem har fremført, gør det ikke muligt for Kommissionen at fastslå, hvorvidt de spanske myndigheder rent faktisk har fået forelagt en anmodning om adgang til oplysninger og ikke behørigt har efterkommet denne, hvilket i givet fald kunne udgøre en overtrædelse af direktivets bestemmelser.

Skulle en anmodning om adgang til oplysninger blive afslået af den pågældende myndighed og dermed direktivet blive overtrådt, vil det være op til den person, der har anmodet herom, at indgive indsigelse herimod i henhold til direktivets artikel 4 og den spanske gennemførelseslovgivning.

(1) EFT L 175 af 5.7.1985.

(2) EFT L 73 af 14.3.1997.

(3) EFT L 158 af 23.6.1990.